Referat samarbeidsforum

24. juni 2022

Digitalt møte på Teams

**Deltakere**

|  |
| --- |
| Gisle Kristian Almlid-Larsen, Innherred |
| Randi Estil, Indre Namdal |
| Arne Johannes Aasen, senterrepresentant |
| Knut Storeide, Midtre Namdal |
| Liv Iren Grandemo (vara), Nord universitet |
| Gøril D.-Nilsen, Fosen |
| Mikael Lyngstad, Trondheim og Malvik |
| Ann Kristin Geving, Værnes |
| Tarjei Moen, fylkeskommunen/videregående skoler |
| Svein Harald Nygård, Statped |
| Henriette Gladsø Holmen, PPT-representant |
| Robert Øyum Jakobsen (vara for Solveig Melby), Trøndelag sørvest |
| Elin Bø Morud, NTNU |
| Gerd Staverløkk, Gauldal |
| Ragnhild Sperstad Lyng, Statsforvalteren |
| Bjørn Rist, Statsforvalteren |

**Forfall**

|  |
| --- |
| Vegar Sellæg, Nord universitet |
| Ruth Grüters, NTNU |
| Marit Aksnes, Levanger og Verdal |
| Gøril Dønheim-Nilsen, Fosen |
| Marit Moe, KS |
| Kirsti Sandnes Fjær, Ytre Namdal |
| Geir Røssvoll, Utdanningsforbundet |

Bjørn ønsket alle velkommen, og redegjorde kort for hvordan vi hadde planlagt å gjennomføre møtet.

**Sak 12/2022        Godkjenning av referat fra møte i samarbeidsforum 9. mars 2022**

Referatet ble godkjent uten merknader.

Statsforvalteren minner om at referat fra tidligere møter er viktige for å forstå bakteppet i dagens og framtidige møter. Det er derfor viktig for å skape forankring i nettverkene, i UH og blant de andre samarbeidsaktørene i nettverket at referatene blir videreformidlet og debattert blant de man representerer. Statsforvalteren minner om at referat, og andre dokumenter som er relevante for samarbeidsforum, i tillegg til å bli utsendt per e-post, ligger på Teams. Alle faste representanter i samarbeidsforum har fått tilgang til Teams; gi beskjed dersom dere også ønsker at deres vararepresentant og nettverkskoordinator skal ha samme tilgang.

**Sak 13/2022        Aktuelt**

1. **Om tildelingen i Dekom**

Alle kompetansenettverk og begge de lokale UH-institusjonene, har mottatt tildelingsbrev i tråd med samarbeidsforums innstilling (basert på nettverkenes beslutningsgrunnlag, og fordelingsnøkkel i langsiktig plan).

Denne uka kom en henvendelse fra NTNU til alle nettverk der man ønsket en oversikt over tiltak, kontaktpersoner og økonomi fra alle nettverk der NTNU har en rolle.

Behovet for dette knyttes spesielt til at det er så mange ulike kontaktpersoner fra NTNU involvert, og det spenner også over flere institutt. Her har ikke NTNU selv koordinert sine ansatte godt nok etter omleggingen av praksis i tilskuddsordningen. Udir sine maler til beslutningsgrunnlag kan også forbedres slik at man er særlig oppmerksom på disse nødvendige opplysningene for oppfølging av økonomi. Både skjema og NTNU sin koordinering blir nok bedre neste år, men kompetansenettverkene må også bidra til god oversikt gjennom å starte disse prosessene tidlig nok i nettverkene slik at gode avtaler er på plass når beslutningsgrunnlagene sendes samarbeidsforum 1. februar.

SF vil sammenstille informasjonen fra alle nettverks beslutningsgrunnlag og oversende NTNU.

1. **Om tildelingen i Kompetanseløftet**Alle kompetansenettverk mottok midler til oppstart med kompetanseløftet i starten av mai, og UH mottok sine midler i juni. UH ble informert om ordlyd, og midler som gikk ut til nettverkene, og nettverkene fikk kopi av tildelingsbrevene som gikk til UH. Minner om dere må begynner å etablere kontakt. UH har fått en frist for å gi tilbakemelding om hvilke nettverk de samarbeider med – og også gi oss navn på hvem fra deres institusjon som er partnere for nettverkene. Fristen for dette er 1. september 2022.  
     
   Statped trenger å vite om de er tenkt inn som samarbeidspartnere både i nettverk, og overfor UH. Dette av hensyn til kapasitet og ressurser.
2. **Om evaluering av fellestiltaket Tidlig innsats v/Arne Johannes**Fellestiltaket Tidlig innsats går inn i sitt siste år av perioden 2020-2023. Vår oppfatning er at tiltaket treffer målgruppen tematisk. Samarbeidsforums vurderingsstopp etter første år, medførte noen justeringer – blant annet med tydligere forventing om deltakelse fra PPT, samt egne samlinger for skoleledere slik at de kunne følge opp arbeidet bedre lokalt. Nå planlegges en større evaluering slik at samarbeidsforum har et bedre kunnskapsgrunnlag for å drøfte en forlenging, utvidelse eller oppskalering av dette fellestiltaket.  
     
   Arne Johannes fortalte at evalueringen i utgangspunktet var tenkt gjenomført som spørreundersøkelse. Ettersom regionene har hatt så ulike praksis i gjennomføringsperioden, så vil nok dette prege svarene (noen har blant annet møtt med ulike personer fra gang til gang). Prosjektgruppa ved sentrene har derfor besluttet at de gjennomfører evalueringen med dybdeintervjuer i to trinn. I første trinn intervjues nettverkskoordinatorene. Deretter gjennomføres tilsvarende intervju med lærere/skoleledere/skoleeiere. Arne Johannes ønsket synspunkt til dette fra samarbeidsforum. Tilbakemeldingen i møtet var at de støttet sentrenes forslag til evalueringsprosess.
3. **Om høstens partnerskapsseminar**

Samarbeidsforum besluttet i fjorårets septembermøte å legge inn et årlig partnerskapsseminar i årshjulet. Dette ble lagt til september, og i sammenheng med et ordinært møte i samarbeidsforum. Flere tema har vært luftet, men ettersom saken om å identifisere mulige fellestiltak i Kompetanseløftet ligger framfor oss, så vurderte vi det som god bruk av tid å legge det inn som tema på partnerskapsseminaret. Invitasjoner gikk ut på mail 2. juni 2022. Vær obs på målgruppene, og påmeldingsfristen som er i dag, 24. juni 2022.

**Sak 14/2022       Fastsetting av styringsdokumenter**

På bakgrunn av vinterens prosess knyttet til om vi ønsket å videreføre vår modell for faste partnere fra UH, og direktefinansiering av en såkalt «pool» fra UH, måtte vi gjennomgå styringsdokumentene våre på nytt. Samarbeidsforum besluttet å videreføre modellen, men ønsket å tydeliggjøre rollen til den faste UH-partneren, samt tydligere beskrevne forventinger til selve partnerskapet.   
  
Samarbeidsforum satte den 9. mars ned en arbeidsgruppe som skulle starte arbeidet med revisjonen på bakgrunn av signaler fra gruppearbeidet den 9. mars. Arbeidsgruppa besto av Gisle (Innherred), Mikael (Trondheim/Malvik), Elin (NTNU), Arne Johannes (sentrene), Liv Iren (Nord U) og statsforvalteren. I midten av mai var styringsdokumentene klare for høring til alle aktører i samarbeidsforum. Innen høringsfristen hadde vi motatt 6 svar. Alle innspill ble imøtekommet, med unntak av ett. Dette ene handlet om vi skulle slå sammen den langsiktige planen med rammeverket, eller ha dem som to separate dokumenter. Samarbeidsforum foretok en avstemning. Vi var 15 deltakere i møtet, men ettersom statsforvalteren er sekretariat, har ikke vi stemmerett. Av de 13 deltakerne stemte 8 for å videreføre plan og rammeverk som to separate dokumenter.   
  
Vedtak: Styringsdokumentene ble vedtatt slik de ble framlagt som forslag til møtet. Se vedlegg.

NTNU tok avslutningsvis til orde for å flytte vedlegget Trøndelag i kart og tall fra rammverk til plan. Dette fikk ikke støtte i møtet.  
  
SF oppdaterer dokumentene på hjemmesiden, samt på samarbeidsforums teamsgruppe.

**Eventuelt**

1. Samisk-tiltaket i Trondheim/Malvik-nettverket og nettverket for videregående skoler v/Mikael: Det er satt ned en arbeidsgruppe som skal planlegge og utvikle skisse for kompetansepakker i samisk. Denne skissen legges fram for samarbeidsforum den 7. september. Kanskje kan disse kompetansepakkene være aktuelle for flere nettverk? Dette må drøftes i samarbeidsforum. Det blir naturlig å se dette i sammenheng med saken om disponering av midler til fellestiltak i Dekom.
2. Film om tilskuddsordningen v/SF: Utdanningsforbundet og SF har inngått et samarbeid med filmselskapet Klipp og Lim. Filmen omhandler alle de tre ordningene (Dekom, Rekom og Kompetanseløftet). Vi tar sikte på lansering av filmen på partnerskapsseminaret. Filmen er tenkt brukt overfor alle målgrupper for ordningene.
3. Langsiktig plan for Kompetaneløftet i Trøndelag: arbeidsgruppa er i gang med arbeidet – og kommer til å legge fra skisse til plan på møte i samarbeidsforum den 7. september.
4. Invitasjon til deltakelse i pulje 3 av fellestiltaket Inkluderingsanalysen gikk ut på e-post til samarbeidsforumene i går. Vi ber om at denne informasjonen deles med resten av kompetansenettverket. Svarfrist er 1. september. Innstilling for deltakelse blir gjort i samarbeidsforum den 7. september.

Møtet slutt 09.45  
  
Ragnhild Sperstad Lyng (referent)

**Vedlegg**-langsiktig plan

-mandat samarbeidsforum

-rammverk